પણ અમેરિકા સપનાંનો દેશ છે અને ત્યાં દેખાડો અને દેખાદેખી જરૂરી છે. ઇર્ષા અને દેખાદેખીને અમેરિકાએ ફાઇન ટ્યુન કરી છે. માનવીય ઇચ્છાઓને પાંખો ફૂટે તો તેને સાકાર કરવા કંપનીઓ ફૂટી નીકળે. તેમાંથી અનેક ફૂટી જાય, પણ એક સફળ થાય. સરકારી સહાયથી કશું ના થાય. ખાનગી સેક્ટરમાં તમારી ત્રેવડ હોય તેવા સ્ટાર્ટ-અપ કરો. આકાશ સુધી પહોંચો ને નિષ્ફળ જાવ તો ધૂળમાં પડીને, ખંખેરીને ઊભા થઈ જવાનું. એક બે નિષ્ફળતાથી જીવન ખતમ થઈ જતું નથી. નાસા કોન્ટ્રેક્ટ આપીને રોકેટ તૈયાર કરે તેના કરતાં ઓછા ખર્ચે અને વધારે પાવરફૂલ રોકેટ બનાવવા માટે ઇલોન મસ્કે પોતાના પેપાલ નામના સાહસમાંથી મળેલા નાણાંને લગાવી દીધા હતા. આપણે જેને મરણમૂડી ગણીને સાચવી રાખીએ છીએ, તેને અમેરિકન ડ્રીમર જીવનમૂડી ગણીને વાપરી કાઢવાનું સાહસ કરે છે. કરી શકાય છે, કેમ કે જીવનની પાયાની જરૂરિયાતોની ચિંતા કરવાની કલ્પના પણ ત્યાં રહી નથી.